Шарић је у октобру 2009. године, заједно са још једним бившим репрезентативцем СР Југославије Небојшом Голићем, добио позив да игра за репрезентацију Босне и Херцеговине који је и прихватио. Као један од разлога играња за БиХ је навео то што је пријатељ са тадашњи селектором Војиславом Рађом. Шарић је требало да наступа у квалификацијама за Светско првенство 2011. у Шведској али је у јануару 2010. стигло обавештење од Европске рукометне федерације да нема право наступа за БиХ јер не испуњава одређене чланове правилника о регистрацији за национални тим БиХ с обзиром на то да је пре тога наступао за селекцију Србије и Црне Горе. У септембру 2010. је ипак добио дозволу ЕХФ-а да игра за репрезентацију БиХ. За Босну и Херцеговину је играо током 2010. и 2011. године у квалификацијама за Европско првенство 2012. године у Србији. Селекција БиХ је заузела последње место у својој квалификационој групи и није се пласирала на шампионат Европе. Шарић је за национали тим БиХ наступио на само седам утакмица, да би у наредним годинама одбијао позив да игра. Током 2015. године је у једном интервјуу изјавио да је играње за Босну и Херцеговину била грешка.